和樂天示楊瓊
作者：元稹
朝代：唐

paragraphs: 我在江陵少年日，知有楊瓊初喚出。
腰身瘦小歌圓緊，依約年應十六七。
去年十月過蘇州，瓊來拜問郎不識。
青衫玉貌何處去，安得紅旗遮頭白。
我語楊瓊瓊莫語，汝雖笑我我笑汝。
汝今無復小腰身，不似江陵時好女。
楊瓊爲我歌送酒，爾憶江陵縣中否。
江陵王令骨爲灰，車來嫁作尚書婦。
盧戡及第嚴澗在，其餘死者十八九。
我今賀爾亦自多，爾得老成余白首。